Næsta vetur verður ekkert skólahald í Grímsey en það var nýlega samþykkt í Fræðsluráði Akureyrarbæjar . Fyrir liggur að sú ákvörðun verði endurskoðuð fyrir næsta skólaár . Í vetur hafa þrír nemendur stundað nám við grunnskólann og tvö börn verið á leikskólanum . Á vef Vikudags segir Karen Nótt Halldórsdóttir , skólastjóri í Grímseyjarskóla , að ein fjölskylda sé að flytja frá eynni og eins og staðan sé í dag verði engir nemendur næsta vetur . Hún bætir við að þetta verði vonandi ekki til frambúðar enda sé húsnæðið til staðar og öll námsgögn . „ Við Grímseyingar vonum það besta og að skólaganga muni hefjast að nýju , “ segir Karen á vef Vikudags . Akureyrarkaupstaður og Grímseyjarhreppur voru sameinuð árið 2009 eftir að sameining sveitarfélaganna var samþykkt í kosningum sem fram fóru samhliða alþingiskosningunum . Sameiningin var samþykkt með 69,3% atkvæða á Akureyri og 88% atkvæða í Grímsey .